Kinderhospitaal se noodkreet aan departementDie Rahima Moosa-moeder-en-kind-hospitaal. (Foto: Facebook) “Hoe kry jy dit reg om elke dag werk toe te kom, te misluk in jou taak om basiese gesondheidsorg te verseker vir die mense wat jy behandel en dan steeds in die nag te slaap?” Só lui ’n onlangse opebrief van dr. Tim De Maayer, ’n pediater by die Rahima Moosa-moeder-en-kind-hospitaal (RMMCH), aan die departement van gesondheid. Die personeel van dié Johannesburgse hospitaal sukkel volgens De Maayer om hul jong pasiënte aan die lewe te hou terwyl die krag weens beurtkrag alewig af is en daar ’n voortslepende tekort aan hulpbronne en water is. “Kinders sterf en die haglike toestande in ons openbare hospitale dra by tot hul dood,” lui De Maayer se brief aan die departement. “Ek wens julle kon ons eenheid besoek en sien hoe dokters kinders probeer intubeer en kardiopulmonêre resussitasie met hul selfoon se liggie toedien omdat die krag – al weer – af is. Of die koue baba wie se broeikas afgeskakel het met die verlies aan krag (weens beurtkrag) en nie warm gehou kan word nie.” Die Gautengse departement van gesondheid het Dinsdag gesê hy neem kennis van De Maayer se brief. Die departement blyk in sy antwoord nie blind te wees vir die uitdagings wat die hospitaal elke dag beleef nie. Hy hou egter vol dat die Gautengse gesondheidstelsel doeltreffend is. Kwara Kekana, woordvoerder van die Gautengse departement van gesondheid, sê die RMMCH het die afgelope dekade ’n aansienlike toename in pasiënte beleef. Die toename het geleidelik plaasgevind – van 10 000 bevallings tot 16 000 bevallings per jaar. Dit is tans die naasmeeste bevallings in die land. Dít terwyl daar die afgelope dekade geen infrastruktuurontwikkeling by die hospitaal plaasgevind het nie. Die hospitaal het die afgelope twee jaar 22 hospitaalbeddens heraangewend in ’n poging om meer voorgeboortepasiënte te huisves. Die hospitaal het nou 56 sogenaamde voorgeboortebeddens, maar dit is steeds onvoldoende, gee Kekana toe. Weens die toename in pasiënte, beleef die hospitaal boonp ’n tekort aan noodsaaklike voorraad. Laboratoriumtoetse Kekana sê die hospitaal se grootste uitdaging is egter tans toegang tot 24-uur-laboratoriumdienste. Die RMMCH maak tans staat op die naburige Helen Joseph-hospitaal se laboratoriumdiens. Dié hospitaal het egter die afgelope jaar ’n toeloop van pasiënte beleef weens die brand by die Charlotte Maxeke-hospitaal. Die departement oorweeg nou sy opsies om hierdie uitdaging aan te pak. Geen water, krag Intussen spook die hospitaal gereeld om sy werk te midde van water- en kragonderbrekings voort te sit. ’n Boorgat, geskenk deur Gift of the Givers, is opgerig terwyl die Stad Johannesburg reeds watertenks verskaf. “Die departement erken dat hierdie maatreëls nie ideaal is nie en soms nie voldoende watertoevoer verskaf nie. Die departement sal met die Gautengse departement van infrastruktuur en ontwikkeling gesels om die ou en geroeste pype onder die RMMCH te vervang en herlei.” Die hospitaal het reeds die Johannesburgse metro genader in ’n poging om van beurtkrag ontsien te word. Die hospitaal wag nog op terugvoer. Stukkende RT-masjien Intussen word daar planne beraam om die hospitaal se RT-masjien (rekenaartomografie, in Engels CT) reg te maak. Die masjien het in Februarie gebreek. Die nodige onderdeel om die masjien te herstel is kort daarna vanaf Nederland bestel. Die onderdeel is toe vervang, waarna tegnici agtergekom het dat nóg ’n onderdeel stukkend is. Die RMMCH is toe in kennis gestel dat sommige van die Charlotte Maxeke Johannesburg Akademiese Hospitaal se stukkende RT-masjien-onderdele moontlik vir sy skandeerder gebruik kan word. Die hospitaal se aansoek om dié onderdele te gebruik, is intussen goedgekeur, sê Kekana. Kekana sê die departement ontken nie dat die Gautengse gesondheidstelsel en dié van die land in die algemeen uitdagings beleef nie. “Die werklikheid is egter dat die Gautengse gesondheidstelsel doeltreffend bly en voortgaan om jaarliks miljoene pasiënte van binne die provinsie en van naburige provinsies en lande te bedien.” Lees De Maayer se volledige opebrief aan die departement op Daily Maverick.